בס"ד

פרשת וארא – עשר המכות

תקציר השיעור-

השבוע נעיין בעשרת המכות, נראה שיש הבחנה מהותית בין המושג אות לבין המושג מכה. האותות נועדו על מנת לגלות את שם ה' בעולם, ולהראות לחרטומי מצרים שה' הוא האלוקים. לעומת זאת המכות נועדו על מנת להעניש את המיצרים על השעבוד של בני ישראל. ובאמת אפשר לחלק על פי המאפיינים שנזהה לכל אחד מהמושגים את כל המכות, ונראה שיש כמות שווה של מכות ואותות (7). מתוך כך נראה שיש לקב"ה שתי דרכים להנהיג את העולם, בדרך של מכה על מנת להעניש את הרשעים, ובדרך של אות על מנת לגלות את שמו בעולם. נסכם עם השפת אמת, שמבחין בין המושג של מאמר לבין דיבור, ונראה איך מתוך המכות והשבירה של המאמרות המרוחקים ניתן ליצור קשר של דיבור אינטימי עם הקב"ה ואחד עם השני.

השבוע נעסוק בעשרת המכות, עשרת המכות נפרשות על פני שתי פרשות רצופות, וארא ובא. נתבונן במכות ובמבנה שלהם ומתוך כך נעמוד על המהות של המכות ועל ההנהגה דרך המכות. כאשר אנחנו מדברים על המכות זה בעצם הגשמה של דבר ה' שנאמר 400 שנה לפני כן לאברהם אבינו בברית בין הבתרים עוד בפרק טו בספר בראשית, שם הקב"ה מבטיח שהוא ידון את הגוי שעם ישראל יהיה משועבד אליו במשך 400 שנה, ובעצם מובטח לנו שיהיה עונש למצרים כחלק מהגאולה שתעשה אולי סוג של עשיית צדק עם העם המשעבד.  
מצד שני כאשר הקב"ה אומר למשה לגשת לפרעה בפרשתנו בפרק ז' נראה שהשפה היא פחות שפה של עונש אלא של אות. מכה יכולה להיתפס כעונש ומכה ומצד שני היא יכולה להיתפס כאות של הגדלת שם ה' בעולם. ובעצם השאלה שצריך לשאול על כל מכה האם היא מכה או אות. וזו שאלה שצריך לשאול על עונשים והנהגת ה' בעולם באופן כללי באיזה שפה הם מדברים.

כשהקב"ה אומר למשה ואהרן לדבר עם פרעה בראשונה, הוא אומר להם "תנו לכם מופת" ע"י השלכת המטה והפיכתו לתנין. כלומר ודאי שבהתחלה מדובר באות שמטרתו היא הגדלת שם ה'. אבל יש לציין שהאות לא מצליח במאה אחוז שהרי גם החרטומים מצליחים להפוך את מטותם על אף שהמטה של אהרן אוכל את שאר המטות.   
בעצם יש לנו שלוש אותות שה' נותן למשה בסנה הבוער עבור עם ישראל, הראשון זה הפיכת המטה לנחש, השני זה היד המצורעת, והשלישי זה הפיכת המים מן היאור לדם ושפיכתם אותם על הארץ. האות הראשון שנעשה הוא של המטה, נעשה גם אצל עם ישראל וגם אצל פרעה והוא לא לגמרי מצליח כמו שאמרנו. האות השני של הצרעת נעשה רק לעם ישראל ולא לפרעה, והאות השלישי בעצם של הדם הוא הופך אולי להיות האות המכריע, שהרי פרעה עוד לא השתכנע באמונה בה' אחרי האות הראשון. ובעצם נשאלת השאלה האם מכת דם היא אות או שהיא עונש, ואולי יש לברר את השאלה הזו לגבי כל אחת מהמכות.   
נתבונן בטבלה בכל אחת מהמכות-

|  |  |
| --- | --- |
| מכה - משה | אות - אהרן |
|  | (ט) כִּי יְדַבֵּר אֲלֵכֶם פַּרְעֹה לֵאמֹר תְּנוּ לָכֶם מוֹפֵת וְאָמַרְתָּ אֶל אַהֲרֹן קַח אֶת מַטְּךָ וְהַשְׁלֵךְ לִפְנֵי פַרְעֹה יְהִי לְתַנִּין:  (י) וַיָּבֹא משֶׁה וְאַהֲרֹן אֶל פַּרְעֹה וַיַּעֲשׂוּ כֵן כַּאֲשֶׁר צִוָּה ד' וַיַּשְׁלֵךְ אַהֲרֹן אֶת מַטֵּהוּ לִפְנֵי פַרְעֹה וְלִפְנֵי עֲבָדָיו וַיְהִי לְתַנִּין: |
|  | (יא) וַיִּקְרָא גַּם פַּרְעֹה לַחֲכָמִים וְלַמְכַשְּׁפִים וַיַּעֲשׂוּ גַם הֵם חַרְטֻמֵּי מִצְרַיִם בְּלַהֲטֵיהֶם כֵּן: |
| **דם** | |
| (יד) וַיֹּאמֶר ד' אֶל **משֶׁה** **כָּבֵד לֵב פַּרְעֹה** מֵאֵן לְשַׁלַּח הָעָם: (טו) לֵךְ אֶל פַּרְעֹה בַּבֹּקֶר הִנֵּה יֹצֵא הַמַּיְמָה וְנִצַּבְתָּ לִקְרָאתוֹ עַל שְׂפַת הַיְאֹר וְהַמַּטֶּה אֲשֶׁר נֶהְפַּךְ לְנָחָשׁ תִּקַּח בְּיָדֶךָ: (טז) וְאָמַרְתָּ אֵלָיו ד' אֱלֹהֵי הָעִבְרִים שְׁלָחַנִי אֵלֶיךָ לֵאמֹר שַׁלַּח אֶת עַמִּי וְיַעַבְדֻנִי בַּמִּדְבָּר וְהִנֵּה לֹא שָׁמַעְתָּ עַד כֹּה: | (יט) וַיֹּאמֶר ד' אֶל משֶׁה אֱמֹר **אֶל אַהֲרֹן קַח מַטְּךָ** |
| (יז) כֹּה אָמַר ד' בְּזֹאת תֵּדַע כִּי אֲנִי ד' הִנֵּה אָנֹכִי **מַכֶּה בַּמַּטֶּה אֲשֶׁר בְּיָדִי** | **וּנְטֵה יָדְךָ** |
| עַל הַמַּיִם **אֲשֶׁר בַּיְאֹר** **וְנֶהֶפְכוּ לְדָם**: (יח) | עַל **מֵימֵי מִצְרַיִם** עַל נַהֲרֹתָם עַל **יְאֹרֵיהֶם וְעַל אַגְמֵיהֶם** וְעַל כָּל מִקְוֵה מֵימֵיהֶם **וְיִהְיוּ דָם** |
| וְהַדָּגָה אֲשֶׁר **בַּיְאֹר** תָּמוּת וּבָאַשׁ הַיְאֹר **וְנִלְאוּ מִצְרַיִם לִשְׁתּוֹת מַיִם מִן הַיְאֹר:** | **וְהָיָה דָם בְּכָל אֶרֶץ מִצְרַיִם** וּבָעֵצִים וּבָאֲבָנִים: |
| (כ) וַיַּעֲשׂוּ כֵן משֶׁה וְאַהֲרֹן כַּאֲשֶׁר צִוָּה ד' | |
| וַיָּרֶם בַּמַּטֶּה **וַיַּךְ אֶת הַמַּיִם אֲשֶׁר בַּיְאֹר** לְעֵינֵי פַרְעֹה **וּלְעֵינֵי עֲבָדָיו** **וַיֵּהָפְכוּ** כָּל הַמַּיִם אֲשֶׁר **בַּיְאֹר לְדָם**:(כא) וְהַדָּגָה אֲשֶׁר **בַּיְאֹר** מֵתָה וַיִּבְאַשׁ הַיְאֹר **וְלֹא יָכְלוּ מִצְרַיִם לִשְׁתּוֹת מַיִם מִן הַיְאֹר** | **וַיְהִי הַדָּם** **בְּכָל אֶרֶץ מִצְרָיִם**:  (כב) **וַיַּעֲשׂוּ כֵן חַרְטֻמֵּי מִצְרַיִם** בְּלָטֵיהֶם **וַיֶּחֱזַק לֵב** פַּרְעֹה וְלֹא שָׁמַע אֲלֵהֶם כַּאֲשֶׁר דִּבֶּר ד': |
| משה; פרעה ועבדיו; היאור; מכה; הכבדת לב. | אהרן; פרעה וחרטומיו; כל העם ומצרים; הטית מטה; חיזוק לב. |
|  |  |
| **צפרדעים** | |
| (כו) וַיֹּאמֶר ד' **אֶל משֶׁה בֹּא אֶל פַּרְעֹה** וְאָמַרְתָּ אֵלָיו כֹּה אָמַר ד' שַׁלַּח אֶת עַמִּי וְיַעַבְדֻנִי: (כז) וְאִם מָאֵן אַתָּה לְשַׁלֵּחַ הִנֵּה אָנֹכִי נֹגֵף אֶת כָּל גְּבוּלְךָ בַּצְפַרְדְּעִים: (כח) **וְשָׁרַץ הַיְאֹר** צְפַרְדְּעִים וְעָלוּ וּבָאוּ בְּבֵיתֶךָ וּבַחֲדַר מִשְׁכָּבְךָ וְעַל מִטָּתֶךָ **וּבְבֵית עֲבָדֶיךָ וּבְעַמֶּךָ** וּבְתַנּוּרֶיךָ וּבְמִשְׁאֲרוֹתֶיךָ: (כט) **וּבְכָה וּבְעַמְּךָ וּבְכָל עֲבָדֶיךָ** יַעֲלוּ הַצְפַרְדְּעִים: | (א) וַיֹּאמֶר ד' אֶל משֶׁה **אֱמֹר אֶל אַהֲרֹן נְטֵה אֶת יָדְךָ בְּמַטֶּךָ** עַל הַנְּהָרֹת עַל **הַיְאֹרִים וְעַל הָאֲגַמִּים** וְהַעַל אֶת הַצְפַרְדְּעִים **עַל אֶרֶץ מִצְרָיִם**: (ב) וַיֵּט אַהֲרֹן אֶת יָדוֹ עַל מֵימֵי מִצְרָיִם וַתַּעַל הַצְּפַרְדֵּעַ **וַתְּכַס אֶת אֶרֶץ מִצְרָיִם**:  (ג) וַיַּעֲשׂוּ כֵן **הַחַרְטֻמִּים בְּלָטֵיהֶם** וַיַּעֲלוּ אֶת הַצְפַרְדְּעִים **עַל אֶרֶץ מִצְרָיִם:** |
| (ד) וַיִּקְרָא פַרְעֹה לְמשֶׁה וּלְאַהֲרֹן וַיֹּאמֶר הַעְתִּירוּ אֶל ד' וְיָסֵר הַצְפַרְדְּעִים **מִמֶּנִּי וּמֵעַמִּי** וַאֲשַׁלְּחָה אֶת הָעָם וְיִזְבְּחוּ לַד': | (ה) וַיֹּאמֶר משֶׁה לְפַרְעֹה הִתְפָּאֵר עָלַי לְמָתַי אַעְתִּיר לְךָ וְלַעֲבָדֶיךָ וּלְעַמְּךָ לְהַכְרִית הַצְפַרְדְּעִים מִמְּךָ וּמִבָּתֶּיךָ רַק בַּיְאֹר תִּשָּׁאַרְנָה: (ו) וַיֹּאמֶר לְמָחָר וַיֹּאמֶר כִּדְבָרְךָ לְמַעַן תֵּדַע כִּי אֵין כַּד' אֱלֹהֵינוּ [...] |
| (יא) וַיַּרְא פַּרְעֹה כִּי הָיְתָה הָרְוָחָה **וְהַכְבֵּד אֶת לִבּוֹ** וְלֹא שָׁמַע אֲלֵהֶם כַּאֲשֶׁר דִּבֶּר ד': |  |

כבר מהכותרת אנחנו רואים שניתן להבחין במכת דם שהיא מפוצלת, גם אות וגם מכה. אנחנו רואים שיש כפילות מסוימת בדם, גם בצורת הביצוע האם על ידי מטה או על ידי הטיית היד. השאלה מי מבצע משה או אהרן. איפה מתרחשת הפעולה- על היאור או על מימי מצרים והאגמים. גם תיאור הבעיה- על מה או מי המכה חלה.

בעצם יש פה כמה קריטריונים שאפשר על פיהם להחליט לגבי כל אחת מהמכות האם היא מכה או אות.

ניתן להבחין שהקריטריונים למכה הם: כאשר משה הוא המבצע, פרעה מלווה בעבדיו, היאור מקבל את המכה, כאשר כתובה המילה מכה , או כאשר כתוב "הכבדת לב".

לעומת זאת הקריטריונים לאות הם: כאשר אהרן הוא דומיננטי זה אות, כאשר פרעה עם חרטומיו, כאשר כל העם במצרים מעורבים, כאשר יש הטיית יד ולא הכאה עם המטה, וכאשר כתוב "חיזוק לב".

באמת האות הוא במרחב התאולוגי ומי שנמצא מול החרטומים זה אהרן כי השאלה היא מי האלוקים? ולכן זה גם קשור לחרטומי פרעה, ולאהרן שעתיד להיות 'כהן דת', זה קשור גם להטיית המטה שזה סוג של אות, וגם חיזוק לב לעומת הכבדת לב שקורה רק אל מול קבלת מכה.

אם כל מה שאמרנו נכון, יוצא שלמכת דם יש שני תפקידים גם כאות כמו שאמרנו, וגם כמכה. זה בא לידי ביטוי בכך שהחרטומים עושים גם כן את הדם, והרי אם נאמר שזה מכה אז איזו סיבה יש לחרטומים לעשות אותו דבר הרי זה רק מגביר את המכה?! אבל אם נאמר שזה אות אז ברור למה החרטומים עושים זאת כדי להוכיח שגם להם יש את הכוח לעשות כן ולא רק לקב"ה כביכול. באמת אנחנו רואים שיש מצד אחד דגש על מי נפגע מהדם כמכה, ומצד שני את הפלא שיש בכך שכל המים נהפכו לדם כאות.

מכת דם מפוצלת בין מכה לאות, ועל פי זה נעצב את הקריטריונים ונעבור למכת צפרדע ונראה שגם היא מפוצלת. בהתחלה אנחנו רואים שמשה הוא זה שפועל ויש לשון של "נוגף", שזו לשון מכה וענישה, היאור תופס מקום וגם עבדיו של פרעה מופיעים וכל העם ניזוק מהמכה, נראה כמכה מפורשת. לעומת זאת בהמשך יש חיוב על אהרן, הטיית ידו של אהרון, תיאור של תכס את ארץ מצרים, וגם עשיית החרטומים בלטיהם, כלומר נראה ממש כאות. לכאורה פרעה מבקש שהמכה תפסק, אבל משה אומר לו שהוא יוריד את המכה לא סתם אלא רק עם אות, כלומר אכן יש אות. אמנם בסוף יש הכבדת לב ולכן ברור שיש פה אכן כפילות כמו במכת דם.

יש שתי תנועות שמלוות את שתי המכות, למשה ואהרן שתי מוטיבציות שונות. האחת זה להכות את המצרים כעונש אלוקי על כך ששעבדו את בנ"י. והתכלית השנייה היא לא להכאיב למצרים אלא היא אות, שידעו שה' הוא האלוקים. בעצם המכות מפוצלות בין שתי ההיבטים הללו. המדרש מדבר על משה שלא הכה את היאור כי לכאורה זה לא כתוב ומסביר את הסיבה, אבל אולי באמת משה כן היכה וגם אהרן הטה את ידו כי שניהם פועלים בשתי מטרות שונות ולכן מובן למה שזה יהיה כפול. אהרון אחראי לוויכוח התאולוגי עם החרטומים של פרעה, ויש גם מלחמה על תיקון הצדק של משה מול פרעה כעונש על המעשים שלו.

לאור הדבר הזה נבחן במהירות את שאר המכות בטבלה הבאה-

|  |  |
| --- | --- |
| **7 מכות** | **7 אותות** |
| דם (משה) | אות התנין |
| צפרדע (משה) | דם (אהרן) |
| ערוב:  (יז) כִּי אִם אֵינְךָ מְשַׁלֵּחַ אֶת עַמִּי **הִנְנִי מַשְׁלִיחַ בְּךָ וּבַעֲבָדֶיךָ וּבְעַמְּךָ וּבְבָתֶּיךָ אֶת הֶעָרֹב** וּמָלְאוּ בָּתֵּי מִצְרַיִם אֶת הֶעָרֹב וְגַם הָאֲדָמָה אֲשֶׁר הֵם עָלֶיהָ: (יח) וְהִפְלֵיתִי בַיּוֹם הַהוּא אֶת אֶרֶץ גּשֶׁן אֲשֶׁר עַמִּי עֹמֵד עָלֶיהָ לְבִלְתִּי הֱיוֹת שָׁם עָרֹב לְמַעַן תֵּדַע כִּי אֲנִי ד' בְּקֶרֶב הָאָרֶץ: (יט) וְשַׂמְתִּי פְדֻת בֵּין עַמִּי וּבֵין עַמֶּךָ לְמָחָר יִהְיֶה הָאֹת הַזֶּה:  (כ) וַיַּעַשׂ ד' כֵּן **וַיָּבֹא עָרֹב כָּבֵד בֵּיתָה פַרְעֹה וּבֵית עֲבָדָיו וּבְכָל אֶרֶץ מִצְרַיִם** תִּשָּׁחֵת הָאָרֶץ מִפְּנֵי הֶעָרֹב: [...]  (כז) **וַיַּעַשׂ ד' כִּדְבַר משֶׁה** וַיָּסַר הֶעָרֹב מִפַּרְעֹה מֵעֲבָדָיו וּמֵעַמּוֹ לֹא נִשְׁאַר אֶחָד: (כח) **וַיַּכְבֵּד פַּרְעֹה אֶת לִבּוֹ** גַּם בַּפַּעַם הַזֹּאת וְלֹא שִׁלַּח אֶת הָעָם: | הצפרדע (משה) |
| דבר  (א) וַיֹּאמֶר ד' **אֶל משֶׁה בֹּא אֶל פַּרְעֹה** וְדִבַּרְתָּ אֵלָיו כֹּה אָמַר ד' אֱלֹהֵי הָעִבְרִים שַׁלַּח אֶת עַמִּי וְיַעַבְדֻנִי: (ב) כִּי אִם מָאֵן אַתָּה לְשַׁלֵּחַ וְעוֹדְךָ מַחֲזִיק בָּם: (ג) **הִנֵּה יַד ד' הוֹיָה בְּמִקְנְךָ** אֲשֶׁר בַּשָּׂדֶה בַּסּוּסִים בַּחֲמֹרִים בַּגְּמַלִּים בַּבָּקָר וּבַצֹּאן דֶּבֶר כָּבֵד מְאֹד: (ד) וְהִפְלָה ד' בֵּין מִקְנֵה יִשְׂרָאֵל וּבֵין מִקְנֵה מִצְרָיִם וְלֹא יָמוּת מִכָּל לִבְנֵי יִשְׂרָאֵל דָּבָר: (ה) וַיָּשֶׂם ד' מוֹעֵד לֵאמֹר מָחָר יַעֲשֶׂה ד' הַדָּבָר הַזֶּה בָּאָרֶץ:  (ו) וַיַּעַשׂ ד' אֶת הַדָּבָר הַזֶּה מִמָּחֳרָת וַיָּמָת כֹּל מִקְנֵה מִצְרָיִם וּמִמִּקְנֵה בְנֵי יִשְׂרָאֵל לֹא מֵת אֶחָד: (ז) וַיִּשְׁלַח פַּרְעֹה וְהִנֵּה לֹא מֵת מִמִּקְנֵה יִשְׂרָאֵל עַד אֶחָד **וַיִּכְבַּד לֵב פַּרְעֹה** וְלֹא שִׁלַּח אֶת הָעָם: | כינים  (יב) וַיֹּאמֶר ד' אֶל משֶׁה **אֱמֹר אֶל אַהֲרֹן נְטֵה אֶת מַטְּךָ** וְהַךְ אֶת עֲפַר הָאָרֶץ וְהָיָה לְכִנִּם בְּכָל אֶרֶץ מִצְרָיִם: (יג) וַיַּעֲשׂוּ כֵן וַיֵּט אַהֲרֹן אֶת יָדוֹ בְמַטֵּהוּ וַיַּךְ אֶת עֲפַר הָאָרֶץ וַתְּהִי הַכִּנָּם בָּאָדָם וּבַבְּהֵמָה כָּל עֲפַר הָאָרֶץ הָיָה כִנִּים **בְּכָל אֶרֶץ מִצְרָיִם**: (יד) **וַיַּעֲשׂוּ כֵן הַחַרְטֻמִּים בְּלָטֵיהֶם** לְהוֹצִיא אֶת הַכִּנִּים וְלֹא יָכֹלוּ וַתְּהִי הַכִּנָּם בָּאָדָם וּבַבְּהֵמָה: (טו) **וַיֹּאמְרוּ הַחַרְטֻמִּם אֶל פַּרְעֹה אֶצְבַּע אֱלֹהִים** הִוא **וַיֶּחֱזַק לֵב פַּרְעֹה** וְלֹא שָׁמַע אֲלֵהֶם כַּאֲשֶׁר דִּבֶּר ד': |
| ברד  (יד) כִּי בַּפַּעַם הַזֹּאת אֲנִי שֹׁלֵחַ **אֶת כָּל מַגֵּפֹתַי אֶל לִבְּךָ וּבַעֲבָדֶיךָ וּבְעַמֶּךָ** בַּעֲבוּר תֵּדַע כִּי אֵין כָּמֹנִי בְּכָל הָאָרֶץ: (טו) כִּי עַתָּה שָׁלַחְתִּי אֶת יָדִי **וָאַךְ אוֹתְךָ וְאֶת עַמְּךָ בַּדָּבֶר וַתִּכָּחֵד מִן הָאָרֶץ**: (טז) וְאוּלָם בַּעֲבוּר זֹאת הֶעֱמַדְתִּיךָ בַּעֲבוּר הַרְאֹתְךָ אֶת כֹּחִי וּלְמַעַן סַפֵּר שְׁמִי בְּכָל הָאָרֶץ:  [...]  (לד) וַיַּרְא פַּרְעֹה כִּי חָדַל הַמָּטָר וְהַבָּרָד וְהַקֹּלֹת וַיֹּסֶף לַחֲטֹא **וַיַּכְבֵּד לִבּוֹ** **הוּא וַעֲבָדָיו**: | שחין  (ח) וַיֹּאמֶר ד' אֶל משֶׁה וְאֶל אַהֲרֹן קְחוּ לָכֶם מְלֹא חָפְנֵיכֶם פִּיחַ כִּבְשָׁן וּזְרָקוֹ משֶׁה הַשָּׁמַיְמָה לְעֵינֵי פַרְעֹה: (ט) וְהָיָה לְאָבָק עַל כָּל אֶרֶץ מִצְרָיִם וְהָיָה עַל הָאָדָם וְעַל הַבְּהֵמָה לִשְׁחִין פֹּרֵחַ אֲבַעְבֻּעֹת בְּכָל אֶרֶץ מִצְרָיִם: (י) וַיִּקְחוּ אֶת פִּיחַ הַכִּבְשָׁן וַיַּעַמְדוּ לִפְנֵי פַרְעֹה וַיִּזְרֹק אֹתוֹ משֶׁה הַשָּׁמָיְמָה וַיְהִי שְׁחִין אֲבַעְבֻּעֹת פֹּרֵחַ בָּאָדָם וּבַבְּהֵמָה: (יא) **וְלֹא יָכְלוּ הַחַרְטֻמִּים לַעֲמֹד לִפְנֵי משֶׁה מִפְּנֵי הַשְּׁחִין כִּי הָיָה הַשְּׁחִין בַּחַרְטֻמִּם וּבְכָל מִצְרָיִם**: (יב) **וַיְחַזֵּק ד' אֶת לֵב פַּרְעֹה** וְלֹא שָׁמַע אֲלֵהֶם כַּאֲשֶׁר דִּבֶּר ד' אֶל משֶׁה: |
| ארבה  (ג) וַיָּבֹא משֶׁה וְאַהֲרֹן אֶל פַּרְעֹה וַיֹּאמְרוּ אֵלָיו כֹּה אָמַר ד' אֱלֹהֵי הָעִבְרִים עַד מָתַי מֵאַנְתָּ לֵעָנֹת מִפָּנָי שַׁלַּח עַמִּי וְיַעַבְדֻנִי: (ד) כִּי אִם מָאֵן אַתָּה לְשַׁלֵּחַ אֶת עַמִּי הִנְנִי מֵבִיא מָחָר אַרְבֶּה בִּגְבֻלֶךָ: (ה) וְכִסָּה אֶת עֵין הָאָרֶץ וְלֹא יוּכַל לִרְאֹת אֶת הָאָרֶץ **וְאָכַל אֶת יֶתֶר הַפְּלֵטָה הַנִּשְׁאֶרֶת לָכֶם מִן הַבָּרָד וְאָכַל אֶת כָּל הָעֵץ הַצֹּמֵחַ לָכֶם מִן הַשָּׂדֶה**:  (ו) **וּמָלְאוּ בָתֶּיךָ וּבָתֵּי כָל עֲבָדֶיךָ וּבָתֵּי כָל מִצְרַיִם** אֲשֶׁר לֹא רָאוּ אֲבֹתֶיךָ וַאֲבוֹת אֲבֹתֶיךָ מִיּוֹם הֱיוֹתָם עַל הָאֲדָמָה עַד הַיּוֹם הַזֶּה וַיִּפֶן וַיֵּצֵא מֵעִם פַּרְעֹה: (ז) **וַיֹּאמְרוּ עַבְדֵי פַרְעֹה אֵלָיו** עַד מָתַי יִהְיֶה זֶה לָנוּ לְמוֹקֵשׁ שַׁלַּח אֶת הָאֲנָשִׁים וְיַעַבְדוּ אֶת ד' אֱלֹהֵיהֶם הֲטֶרֶם תֵּדַע כִּי אָבְדָה מִצְרָיִם:  [...]  (כ) **וַיְחַזֵּק ד' אֶת לֵב פַּרְעֹה** וְלֹא שִׁלַּח אֶת בְּנֵי יִשְׂרָאֵל: | ברד  (כ) **הַיָּרֵא אֶת דְּבַר ד'** מֵעַבְדֵי פַּרְעֹה הֵנִיס אֶת עֲבָדָיו וְאֶת מִקְנֵהוּ אֶל הַבָּתִּים: (כא) וַאֲשֶׁר לֹא שָׂם לִבּוֹ אֶל דְּבַר ד' וַיַּעֲזֹב אֶת עֲבָדָיו וְאֶת מִקְנֵהוּ בַּשָּׂדֶה:  [...]  (אחרי הפס' על 'ויכבד')  (לה) **וַיֶּחֱזַק לֵב פַּרְעֹה** וְלֹא שִׁלַּח אֶת בְּנֵי יִשְׂרָאֵל כַּאֲשֶׁר דִּבֶּר ד' בְּיַד משֶׁה: |
| בכורות  (כא) וַיֹּאמֶר ד' אֶל משֶׁה בְּלֶכְתְּךָ לָשׁוּב מִצְרַיְמָה רְאֵה כָּל הַמֹּפְתִים אֲשֶׁר שַׂמְתִּי בְיָדֶךָ וַעֲשִׂיתָם לִפְנֵי פַרְעֹה וַאֲנִי אֲחַזֵּק אֶת לִבּוֹ וְלֹא יְשַׁלַּח אֶת הָעָם: (כב) וְאָמַרְתָּ אֶל פַּרְעֹה כֹּה אָמַר ד' בְּנִי בְכֹרִי יִשְׂרָאֵל: (כג) וָאֹמַר אֵלֶיךָ שַׁלַּח אֶת בְּנִי וְיַעַבְדֵנִי וַתְּמָאֵן לְשַׁלְּחוֹ הִנֵּה אָנֹכִי הֹרֵג אֶת בִּנְךָ בְּכֹרֶךָ:  (א) וַיֹּאמֶר ד' אֶל משֶׁה עוֹד נֶגַע אֶחָד אָבִיא עַל פַּרְעֹה וְעַל מִצְרַיִם אַחֲרֵי כֵן יְשַׁלַּח אֶתְכֶם מִזֶּה כְּשַׁלְּחוֹ כָּלָה גָּרֵשׁ יְגָרֵשׁ אֶתְכֶם מִזֶּה: | חושך  (כא) וַיֹּאמֶר ד' אֶל משֶׁה נְטֵה יָדְךָ עַל הַשָּׁמַיִם וִיהִי חשֶׁךְ עַל אֶרֶץ מִצְרָיִם וְיָמֵשׁ חשֶׁךְ: (כב) וַיֵּט משֶׁה אֶת יָדוֹ עַל הַשָּׁמָיִם וַיְהִי חשֶׁךְ אֲפֵלָה בְּכָל אֶרֶץ מִצְרַיִם שְׁלשֶׁת יָמִים: (כג) לֹא רָאוּ אִישׁ אֶת אָחִיו וְלֹא קָמוּ אִישׁ מִתַּחְתָּיו שְׁלשֶׁת יָמִים וּלְכָל בְּנֵי יִשְׂרָאֵל הָיָה אוֹר בְּמוֹשְׁבֹתָם: |

נראה שבאמת ניתן לעשות הבחנה על פי הקריטריונים שראינו קודם בדם והצפרדע, ולהשתמש בהם על מנת להבחין בין המכות לאותות.   
נראה שבאופן מיוחד גם מכת הברד היא מכה כפולה כמו הדם והצפרדע.   
ובעצם אם נסכם את כל המכות ניתן לראות שמבחינת החלוקה לאותות ומכות יש לנו 7 ו7. התמונה הזאת משמעותית משום שבספר תהילים אנחנו יכולים לראות שבמזמור ע"ח ששם מופיעים 7 מכות כמו המכות שתיארנו בטבלה. (מעניין לחשוב למה דווקא מכות ולא אותות).

אפשר ללמוד מזה משהו חשוב נוסף על הנהגת הקב"ה בעולמו. הקב"ה פועל בעולם בשתי מישורים, הצדק והאמונה. התכלית של פעולת הקב"ה בעולם היא לא רק לגלות את שמו, אלא גם עשיית צדק ע"י הענשת הרשע. גם בעולם החינוכי כאשר רוצים להעניש את התלמיד או הבן, עולה השאלה האם רוצים שהוא יתחנך וילמד או דווקא שיבין שיש מחיר למעשיו. ובאמת כל הליך חינוכי צריך שיהיה בו את שני הצדדים הללו, ואם יש רק את אחד מהמרכיבים אז ההליך החינוכי הוא חסר. זו תפיסה מורכבת, וזה הפעם הראשונה שרואים שהקב"ה מנהיג את העולם באופן גלוי, משה ואהרן מראים שהקב"ה פועל גם כדי להעניש את הרשע, וגם כדי שכולם יכירו שיש אלוקים.

נוסיף עוד רובד נוסף מתוך השפת אמת-

**ספר שפת אמת - שמות - פרשת וארא - שנת [תרל"ה]**

**מו"ז ז"ל הי' אומר כי עשר מכות נגד עשרה מאמרות ועי"ז באו אח"כ לעשרת הדברות כו'. דאיתא בעשרה מאמרות נברא העולם ומה ת"ל כו' כדי להפרע מרשעים ולתת שכר טוב לצדיקים. בוודאי להפרע מרשעים הוא פרעה דכ' בי' ואני ועמי הרשעים. ולתת שכר טוב לצדיקים היא התורה שנק' טוב שניתן לבנ"י. ופי' זה כי קודם החטא הי' יכול להבראות במאמר אחד. אבל הקב"ה ראה כי יחטא האדם ויהי' תערובת טו"ר. ולכן נחלקו אח"כ העשרה מאמרות שהי' בכלל ונפרטו צד הרע העשר מכות לרשעים. והטוב עשרת הדברות שהוא בפרט. ודיבור לשון הנהגה כמ"ש בזוה"ק ע"פ ודברת בם להתנהג כל המעשים ע"פ דברי תורה ע"ש. ולהביא הקדושה בפרטות בכל מעשה. צריכין מקודם לתקן צד הרע עשר מכות. ולכן יצ"מ הכנה לכל המצות כדכתיבנא לעיל:**

השפת אמת עומד על הרעיון שיש 10 מאמרות שנברא העולם, ו10 מכות, וגם 10 דיברות. הוא מבין שאין פה מקריות. השפת אמת אומר ש"מאמר" של הבריאה זה שייך אך ורק לקב"ה ולא שייך לאדם, אין שום פניה לאדם, אלא הצהרה ובריאה של העולם מתוך התגלות ה'. ובאמת במאמרות חסר את האינטימיות והדיבור אל האדם. ב10 הדיברות הדיבור של ה' הוא "אנכי ה'"- כלומר אני פה! ההבדל בין אמירה לדיבור הוא מאוד משמעותי, אמירה היא לחלל האוויר, לעומת דיבור שהוא פנייה ישירה ואינטימית. הקב"ה נשאר מרוחק עד ל10 הדיברות שם הוא פונה בדיבור ישיר לעם ישראל, ויוצר איתם קשר של אינטימיות. והדבר הזה נכון גם בעולם של חינוך, המחנך צריך שיהיה לו דיבור וקשר אישי ולא מספיק שיהיה לו רק מאמר. לפעמים היכולת לעבור בין מאמר לדיבור תלויה בשבירה של הכלים, בערעור על המציאות הקיימת של מאמר, מתוך אותו קונפליקט שנוצר עוברים ממאמר לדיבור. ככה גם כשהקב"ה בוחר לשבור את המציאות ע"י המכות, שמערערות כל אחד מהמאמרות של הבריאה, שכביכול לא עומדים במבחן המציאות מתוך זה נוצר הדיבור האלוקי בעשרת הדיברות.

נתפלל שנדע לא רק לומר אלא גם לדבר אחד עם השני ממקום של רכות ואינטימיות.

שבת שלום.

ניגון לשבת- ברסלב- "שירו לו זמרו לו" (פסוקי דזימרה)

https://www.youtube.com/watch?v=iRiZatAZ0K8